Svo þetta að lokum , hvað fengu framkvæmdastjórar í bónus á árinu ? Jóhann Þorvarðarson skrifar : Páll Kr . Pálsson framkvæmdastjóri segir jólabónus vonda leið til að bæta kjör fólks í gölluðum pistli í Fréttablaði dagsins . Kennir þeim um sem hann kallar bírókrata , sem hafa ekkert með málið að gera . Alþingi setur skattalögin og aðilar vinnumarkaðarins semja um kaup og kjör . Þar á meðal er hann sjálfur eða kannast hann ekki lengur við að hafa verið sjálfur virkur í starfi hagsmunasamtaka atvinnulífsins í gegnum áratugina ? Ég get rifjað upp fyrir honum að þar lagði hann djarfa hönd á sérhagsmunaplóginn . Viðhorf Páls endurspeglar fyrst og síðast fordóma . Páll segir of lítið renna í vasa launþegans eða einungis 37% af jólabónusnum í dæminu sem hann nefnir . Þetta er rangt hjá framkvæmdastjóranum og verkfræðingnum enda ruglar hann saman eplum og appelsínum . Talar hann eins og að greiðslur í lífeyrissjóð gagnist launþegum almennt ekki við töku eftirlauna . Þetta er rangt nema hann gefi sér að lífeyrissjóðir muni ekki ávaxta lífeyrissparnað fólks sómasamlega . Það er allt annað mál . Síðan flokkar Páll greiðslur í sjúkrasjóð , orlofssjóð og stéttarfélag sem útgjöld sem gagnist launþeganum ekki . Þetta er einnig rangt . Viðhorf Páls endurspeglar fyrst og síðast fordóma gagnvart áunnum réttindum launþega sem fjármagna þetta kerfi sjálfir , en ekki atvinnurekendur . Launþegar hafa hingað til metið þessa þætti sem mikilvæga hluta af sínum kjörum . Svo er það þetta með tryggingargjaldið sem hefur ekkert með kjör launþega að gera . Þetta er skattur á launagreiðandann , en ég get verið sammála um að hann þarf að lækka . Hann er óhóflegur . Saman tekið , þá heldur launþeginn eftir 63% af jólabónusnum ef hann er í neðra skattþrepi , en ekki 37% eins og Páll heldur ranglega fram . Launþeginn ráðstafar sínum jólabónus í : eyðslu eða sparnað , í lífeyrissjóð , í sjúkrasjóð , í orlofssjóð og í stéttarfélag . Hvað launþeginn ákveður að gera við jólabónusinn hefur síðan ekkert með virðisaukaskattinn að gera eins og Páll gefur til kynna . Svo var það með daprara lagi hjá Páli að kenna núverandi skattkerfi við vinstrimennsku . Þannig háttar til að flokkurinn hans Páls , Sjálfstæðisflokkurinn , hefur verið við stjórnvöld nánast samfleytt frá öndverðu , oftast með afturhaldinu Framsókn . Þannig að rétt er að kenna skattkerfið við hægrimennsku . Svo þetta að lokum , hvað fengu framkvæmdastjórar í bónus á árinu ?